‘ทีฟุตซี่’ไปไม่รอดวรรณสั่งปิด
นักลงทุนเมินเอ็นเอวีต่ำ50ล้านตลท.เผยอีทีเอฟทองใกล้คลอด
11 ส.ค. 2554

นักลงทุนเมินเอ็นเอวีต่ำ50ล้านตลท.เผยอีทีเอฟทองใกล้คลอด
บลจ.วรรณ ยกธงปิดอีทีเอฟ “ทีฟุตซี่” แจงนักลงทุนสถาบันไม่เล่นด้วย “เกศรา” เผยอีทีเอฟทองใกล้คลอด รอ 23 เดือนได้ลงทุนแน่ 
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุน (บลจ.) วรรณ ในฐานะผู้จัดการกองทุนเปิดไทยเด็กซ์ FTSE SET Large Cap ETF (TFTSE) หรือทีฟุตซี่ กล่าวว่า บริษัทจะยกเลิกกองทุนทีฟุตซี่ในวันที่ 20 พ.ค. 2554 และคืนเงินให้กับผู้ถือหน่วย เนื่องจากกองทุนมีขนาดสินทรัพย์ต่ำกว่า 50 ล้านบาท มาตั้งแต่วันที่ 26 เม.ย. 2554 
นายมนรัฐ กล่าวอีกว่า กองทุนมีขนาดเล็กลงเรื่อยๆ ทำให้ผลตอบแทนจากการลงทุนอาจจะไม่คุ้มกับค่าใช้จ่ายทั้งหมดในการบริหารจัดการกองทุน นอกจากนี้ที่ผ่านมากองทุนดังกล่าวมีสภาพคล่องค่อนข้างต่ำ ดังนั้นเพื่อก่อให้เกิดประโยชน์สูงสุดต่อผู้ถือหน่วยจึงเห็นสมควรให้ยกเลิกกองทุน
“ต้องยอมรับตรงๆ ว่า กองทุนนี้ไม่ประสบความสำเร็จ เนื่องจากนักลงทุนยังไม่รู้จักดัชนี FTSE SET Large Cap ซึ่งเป็นดัชนีอ้างอิงของกองทุนนี้มากนัก และกองทุนยังไม่ได้รับความนิยมจากนักลงทุนสถาบัน เนื่องจากไม่สามารถป้องกันความเสี่ยงโดยการขายล่วงหน้าได้ ซึ่งต่างจากการลงทุนในกองทุนเปิดไทยเด็กซ์เซ็ท 50 อีทีเอฟ (TDEX) ที่ใช้ดัชนี SET50 เป็นดัชนีอ้างอิงและสามารถป้องกันความเสี่ยงจากการลงทุนโดยการขายล่วงหน้าในตลาดอนุพันธ์” นายมนรัฐ กล่าว
สำหรับการออกกองทุนอีทีเอฟในอนาคตนั้นนายมนรัฐ กล่าวว่า ควรจะเป็นการลงทุนที่นักลงทุนเข้าใจง่าย ไม่ซับซ้อน และนักลงทุนมีช่องทางในการป้องกันความเสี่ยงจากการลงทุน 
นางเกศรา มัญชุศรี ผู้ช่วยผู้จัดการตลาดหลักทรัพย์แห่งประเทศไทย คาดว่า ภายใน 23 เดือนนี้ บลจ.น่าจะสามารถจัดตั้งกองทุนอีทีเอฟทองคำ (Glod ETF) ได้ เนื่องจากในขณะนี้โบรกเกอร์ค้าทองได้รับใบอนุญาตประกอบธุรกิจหลักทรัพย์ประเภทนายหน้า ค้า จัดจำหน่าย ที่จำกัดเฉพาะหลักทรัพย์ที่เป็นหน่วยลงทุน (LBDU) เรียบร้อยแล้ว 
“ขณะนี้มี บลจ.หลายแห่งที่สนใจจัดตั้งอีทีเอฟทองคำ โดยแต่ละแห่งจะมีจุดเด่นที่แตกต่างกันไป เพราะอีทีเอฟทองคำสามารถอ้างอิงได้กับทองคำ 96.5% หรือ 99.99% หรือจะเป็นการนำกองทุนทองคำในต่างประเทศมาจดทะเบียนซื้อขายในตลาดหุ้นไทยก็ได้ ซึ่งเชื่อว่าค่าธรรมเนียมในการ บริหารจัดการกองทุนจะต่ำกว่าการซื้อกองทุนทองคำในต่างประเทศ รวมทั้งในบาง บลจ.อาจจะใช้การลงทุนในทองคำแท่งเป็นจุดขาย” นางเกศรา กล่าว
ด้านนายธนวัฒน์ รุ่งธนาภิรมย์ ผู้บริหารฝ่ายพัฒนาผลิตภัณฑ์ใหม่และจัดการ กองทุนต่างประเทศ บลจ.กสิกรไทย กล่าวว่า บลจ.กสิกรไทย เตรียมจัดตั้งอีทีเอฟทองคำเช่นเดียวกัน โดยในเบื้องต้นจะเป็นอีทีเอฟที่อ้างอิงกับราคาทองคำแท่ง 96.5% ซึ่งเป็นราคาทองคำในประเทศ และเชื่อว่า จะสร้างความแตกต่างกับอีทีเอฟทองคำของ บลจ.อื่นๆ ซึ่งทำให้กองทุนมีขนาดใหญ่ 
ขณะที่ นายมนรัฐ กล่าวว่า บลจ.วรรณ มีความสนใจที่จะจัดตั้งกองทุนอีทีเอฟทองคำเช่นเดียวกัน